## La Conselleria d’Emergències i Interior estudia crear la figura de l’operador qualificat per al control directe d’elements eventuals, portàtils i desmuntables tipus unflables

*** El conseller Valderrama valora la proposta del Col·legi d’Enginyers Tècnics Industrials de València per a millorar la seguretat en les instal·lacions
* La Conselleria considera la possibilitat de regular i incloure la proposta en la normativa de desenrotllament de la Llei d’espectacles públics, activitats recreatives i establiments públics**

La Conselleria d’Emergències i Interior estudia crear la figura de l’operador qualificat per al control directe d’elements eventuals, portàtils i desmuntables tipus unflables per a millorar la seguretat en les celebracions amb esta mena d’elements.

En este sentit, la Conselleria valora una proposta plantejada pel Col·legi Oficial d’Enginyers Tècnics Industrials de València (COGITI-València), traslladada per este col·lectiu professional durant una trobada amb el conseller d’Emergències i Interior, Juan Carlos Valderrama.

El conseller ha assenyalat que des del seu departament “s’estudia amb interés” l’opció de crear la figura d’un operador qualificat per al control directe de l’unflable durant el seu ús, arreplegant així la proposició plantejada pel degà del COGITI València, Tomás Játiva, en la trobada, a la qual també ha assistit el director general d’Interior, Vicente Huet.

Segons Valderrama, l’interés de la proposta radica en el fet que “oferix un plus important per a augmentar la seguretat en les celebracions en les quals s’instal·len elements eventuals, portàtils i desmuntables, tant en aquells que s’instal·len en recintes firals oberts com en celebracions privades o particulars”.

En concret, el COGITI València ha plantejat disposar, des de l’inici fins al final de la celebració, d’una persona qualificada encarregada del control i manteniment de la instal·lació, que assumiria tant la tasca de vetlar per l’adequat funcionament de l’atracció com la de decidir suspendre l’activitat davant condicions meteorològiques adverses de vent, pluges o qualsevol situació de risc sobrevingut.

L’operador obtindria la seua qualificació amb la superació d’un curs formatiu destinat, en tot cas, als instal·ladors o titulars de les atraccions unflables, inclosos ajuntaments, entitats organitzadores, empreses d’oci, associacions i particulars.

**Seguretat en condicions meteorològiques adverses**

El conseller d’Emergències i Interior ha destacat que un dels “aspectes més interessants per la seua contribució a la seguretat de les persones” és el sistema d’avís plantejat pel Col·legi d’Enginyers Tècnics Industrials per a les situacions meteorològiques adverses, que proposa incorporar a l’unflable un anemòmetre connectat a un sistema d’alerta.

D’esta manera, l’operador qualificat podria disposar de dades objectives actualitzades i, en funció d’estes, procedir a evacuar l’atracció i adoptar les mesures preventives més adequades per a la seguretat de les persones, inclòs el seu tancament.

Valderrama ha indicat que, una vegada finalitzat l’estudi a fons de la proposta, “que ha de ser exhaustiu perquè afecta la seguretat personal dels usuaris d’estes activitats lúdiques”, la Conselleria considerarà la possibilitat de regular i incloure la proposta en la normativa de desenrotllament de l’actual Llei d’espectacles públics, activitats recreatives i establiments públics.

En l’actualitat, la normativa d’espectacles públics obliga, per al correcte funcionament dels elements citats, presentar una declaració responsable per part de l’organitzador davant l’ajuntament de la localitat a on es duga a terme.

Esta declaració ha de manifestar que tots els components de l’unflable complixen amb la normativa tècnica, que es posseïx la documentació que així ho acredita i que s’ha muntat de manera adequada, certificant-se este extrem a través d’un tècnic competent. En tot cas, correspon al personal tècnic municipal la verificació de totes estes condicions, d’acord amb la normativa vigent.

Fecha: 07/01/2026